Årets første snestorm er så småt stilnet af. Men selvom myndighedernes snerydningsmaskiner har arbejdet i døgndrift med at gøre vejene køreklar, så er der stadig steder, de ikke kommer. Det har fået fem familiefædre i Vodskov til at starte et projekt op, som skal hjælpe familierne i lokalområdet med at få ryddet sneen på fortovene. - Vi indså hurtigt, at hvis det her skulle give mening, måtte vi lette folks hverdag. Ikke kun for at få gjort fortovene farbare, men også i hele processen omkring tilmelding og prissætning, fortæller Rasmus Hogreffe, som til daglig arbejder med IT inden for sundhedssektoren og er en af de fire, der har sat projektet i gang. Historien bag projektet De fire fædre var trætte af, at de skulle op hver morgen og nå at rydde sne inden klokken 07.00, som der var krav om til husejerne. De ville hellere bruge den ekstra tid med familien. Så for et år siden besluttede de sig for at finde en sne-helt, der kunne redde de travle familier fra selv at skulle rydde sneen. Målet er på længere sigt at få bragt konceptet ud til andre lokale byer. Grundidéen med Snowheroes er, at det skal være et lokalt forankret projekt, hvor sne-helte rydder i deres egen by. Familier benytter sig af den nye service Der er lige nu 50 medlemmer af projektet, som alle nyder gavn af, at de ikke selv skal stå for snerydningen. Kunderne slipper dog ikke for alle opgaverne med glatte fortove og sne. - Der køres kun, når der er sne. Det betyder, at kunderne selv salter, de dage hvor der ikke er sne, forklarer Rasmus Hogreffe og uddyber: - Det giver mening i forhold til miljøet, da vi ganske enkelt ikke mener, at man skal starte en traktor og køre rundt i byen for så simpel en opgave. Vi har dog udleveret salt til de kunder, der tilmeldte sig før 1. november.

Opsummering:
Familiefædre i Vodskov er gået sammen om projektet 'snowheroes', der skal hjælpe folk med at rydde sne i lokalområdet.